Oud-nuusman glo voor moord dopgehou en gedreig | Netwerk24
Deur Jackie Kruger 19 April 2021 17:23
Hy het gesê dat 'n groep mense hom dophou en dreig. Hy was te bang om sy huis te verlaat.
Die polisie het verlede Dinsdagmiddag buite sy huis op De Villiers se lyk afgekom.
'n Dertigjarige man en twee seuns van onderskeidelik 14 en 15 jaar oud is die naweek in verband met die moord in hegtenis geneem.
De Villiers se voertuig, wat weg was toe die polisie op sy lyk afgekom het, is later verlate by Matjiesfontein gevind.
Die polisie is na De Villiers se huis nadat sy familie gevra het dat hulle ondersoek instel nadat hulle hom die naweek nie in die hande kon kry nie.
De Villiers het die Visarend-eko­kamp op die Groenkloofpad buite Calitzdorp bestuur en het alleen gewoon. Daar is nie goeie selfoonontvangs in die kamp nie en hy en sy familie het gewoonlik per WhatsApp gekommunikeer.
Volgens 'n inwoner van Calitzdorp het hy en 'n vriend op 16 Maart op die Groenkloofpad gery toe De Villiers hulle voorgekeer het.
"Hy het ons gevra om by die polisie stil te hou. Hy het gesê 'n groep mense hou hom dop, vloek op hom en dreig hom. Hy was basies 'n gevangene in sy eie huis omdat hy bang was iets gebeur."
Die man het gesê hulle is inderdaad daarna na die polisie en De Villiers het die polisie blykbaar ook drie dae tevore gekontak.
By die polisiekantoor het die polisie nie van die klag geweet nie. Ook nie dat iemand anders vroeër daar was nie.
"Ons was baie geskok toe ons besef dit is dieselfde man wat ons die dag voorgekeer het," sê die inwoner.
Sers. Chris Spies, polisiewoordvoerder, het gesê die polisie volstaan met sy verklaring oor die moord.
Volgens die verklaring het 'n 14-jarige seun hom Saterdag aan die polisie oorgegee. 'n Man is by 'n huis in Bergsig in hegtenis geneem waar gesteelde items soos die bakkie se sleutels en 'n musieksentrum gevind is. Sondag is 'n 15-jarige seun ook in hegtenis geneem.
Die drie het Maandag in die landdroshof in Calitzdorp op 'n aanklag van moord verskyn. Nog aanklagte kan later bygevoeg word.
'n Gedenkdiens vir De Villiers word op 2 Mei om 11:30 in die NG Moedergemeente in Robertson gehou.
Oor die inhegtenisnemings sê sy familie hulle is dankbaar teenoor die polisie vir hul harde werk. "Ten minste is daar 'n kans dat iemand anders nie ook skade aangedoen sal word nie."